খোঁজ নিয়ে জানা গেছে, জেলার মিরপুরে পোড়াদহ এলাকার একটি ব্রিজ নির্মাণের জন্য টেন্ডার আহ্বান করা হয়। এ কাজের জন্য ত্রাণ ও পুনর্বাসন মন্ত্রণালয় থেকে বরাদ্দ দেয়া হয় ২০ লাখ টাকা। ওই কাজের জন্য ৫২ ঠিকাদার দরপত্র দাখিল করেন। যাচাই-বাছাই শেষে ৪৮ ঠিকাদারকে নিয়ে লটারি করা হয়। গত ২ ডিসেম্বর লটারির তারিখ নির্ধারণ করা হয়। ওইদিন মিরপুর পৌর  আওয়ামী লীগের সাংগঠনিক সম্পাদক আলমের নেতৃত্বে ছাত্রলীগ ক্যাডাররা ঠিকদারদের হুমকি দিয়ে উপজেলা অফিস থেকে বের করে দেয়। আওয়ামী লীগ নেতাদের বাদ দিয়ে কারও কাজ দেয়া যাবে না বলে শাসিয়ে দেয় টেন্ডার কমিটির সদস্য সহকারী ভূমি কর্মকর্তাকে। ভয়ে সব ঠিকাদার চলে যাওয়ায় ৭ ডিসেম্বর লটারির তারিখ আহ্বান করা হয়। তবে ইউএনও অফিস থেকে এক নোটিশের মাধ্যমে জানানো হয়, কোনো ঠিকাদার না এলেও লটারির মাধ্যমে কাজ দেয়া হবে। ৭ তারিখে ভয়ে কোনো ঠিকাদার না এলে লটারির মাধ্যমে কাজ পান সরোয়ার হোসেন। কাজ পাওয়ার পর থেকে আওয়ামী লীগ  ক্যাডাররা তাকে কাজ ছেড়ে দিতে বারবার হুমকি দিয়ে আসছিল। রোববার ছাত্রলীগ ক্যাডার রিগ্যান, ছন্দ, রিপনসহ ১০/১৫ জনের একটি দল ঠিকাদার সরোয়ারকে ধরে নিয়ে যায় মেয়র প্রার্থী ও পৌর আওয়ামী লীগের সাধারণ সম্পাদক এনামুলের অফিসে। সেখানে ব্রিজ নির্মাণকাজটি তাদের নামে লিখে দেয়ার জন্য চাপ দেয়। সরোয়ার রাজি না হওয়ায় অফিসের মধ্যে তাকে হাতুড়ি, লোহার রড দিয়ে বেধড়ক মারধর করা হয়। গুরুতর অবস্থায় তাকে উদ্ধার করে কুষ্টিয়া জেনারেল হাসপাতালে ভর্তি করা হয়েছে।